
[bookmark: TextBodyBegin]Euroopan parlamentti, joka
–	ottaa huomioon Fulvio Martusciellon koskemattomuuden pidättämistä koskevan pyynnön, jonka toimitti Belgian liittovaltion ulkoasiain-, ulkomaankauppa- ja kehitysyhteistyöministeriö 6. toukokuuta 2025 päivätyllä kirjeellä välittäen Fulvio Martuscielloa vastaan vireille pantavaan rikosoikeudelliseen menettelyyn liittyvän Belgian liittovaltion syyttäjänviraston 16. huhtikuuta 2025 päivätyn pyynnön ja josta ilmoitettiin parlamentissa 21. toukokuuta 2025,
–	on kuullut Fulvio Martuscielloa 24. maaliskuuta 2026 työjärjestyksen 9 artiklan 6 kohdan mukaisesti,
–	ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,
–	ottaa huomioon Euroopan unionin tuomioistuimen 21. lokakuuta 2008, 19. maaliskuuta 2010, 6. syyskuuta 2011, 17. tammikuuta 2013 ja 19. joulukuuta 2019 antamat tuomiot[footnoteRef:2], [2:  	Yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579, unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C 163/10, ECLI: EU:C:2011:543, unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23 sekä unionin tuomioistuimen tuomio 19.12.2019, Junqueras Vies, C-502/19, ECLI:EU:C:2019:1115.] 

–	ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,
–	ottaa huomioon oikeudellisten asioiden valiokunnan mietinnön (A10-0154/2026),
[bookmark: _Hlk223949138][bookmark: _Hlk210982066]A.	ottaa huomioon, että liittovaltion ulkoasiain-, ulkomaankauppa- ja kehitysyhteistyöministeriö välitti 6. toukokuuta 2025 päivätyllä kirjeellä liittovaltion syyttäjänviraston 16. huhtikuuta 2025 esittämän Italiasta valitun Euroopan parlamentin jäsenen Fulvio Martusciellon koskemattomuuden pidättämistä koskevan pyynnön häntä vastaan vireille pantavassa väitettyä korruptiota koskevassa rikosasiassa;
[bookmark: _Hlk223949179]B.	ottaa huomioon, että Huawei-yhtiötä koskevassa laajassa tutkinnassa väitetään saadun vakavia todisteita sellaisen rikollisjärjestön olemassaolosta, jonka tarkoituksena on väitteiden mukaan vaikuttaa unionin toimielinten päätöksiin lahjomalla Euroopan parlamentin jäseniä; ottaa huomioon, että kyseisessä tutkinnassa näyttää tulleen esiin useita tekoja, joissa väitetään tapahtuneen korruptiota ja joita on oletettavasti tehty säännöllisesti vuodesta 2021 vuoteen 2024; ottaa huomioon, että korruptiosuunnitelmaa toteutettiin väitetysti eri muodoissa, muun muassa kutsumalla Euroopan parlamentin jäseniä Huawein tukemiin tapahtumiin, oletettavasti vastineeksi siitä, että he esittivät yhtiön kannalta suotuisia poliittisia kantoja, ja antamalla avokätisiä lahjoja, esimerkiksi huolehtimalla ruokailu- ja matkakuluista tai kutsumalla heitä säännöllisesti jalkapallo-otteluihin ilman, että asia liittyi Euroopan parlamenttiin;
[bookmark: _Hlk223949214]C.	ottaa huomioon, että koskemattomuuden pidättämistä koskevan pyynnön mukaan useat Euroopan parlamentin jäsenet lähettivät helmikuussa 2021 kolmelle komission jäsenelle kirjeen, jonka tarkoituksena oli vaikuttaa 5G:n käyttöönottoa Euroopassa koskevaan unionin politiikkaan, erityisesti Huawein kaltaisille unionin ulkopuolisille yrityksille annettavan tuen yhteydessä; ottaa huomioon, että tutkinnassa on ilmeisesti pystytty selvittämään selkeä polku kirjeen laatimisesta sen levittämiseen, vaikutukseen ja laskutukseen, mikä näyttää vahvistaneen sen, että kirje oli osa ketjua, jossa mentiin vaikuttamista tai lobbausta pidemmälle, ja oli väitetysti sen sijaan osa korruptiojärjestelyä; toteaa, että väitteiden mukaan kirjeen laatimista kannatti ennen kaikkea Fulvio Martusciello, joka on kirjeen ensimmäinen allekirjoittaja ja jolle väitetysti maksettiin sellaisten monimutkaisten rahoitusketjujen kautta, joilla pyrittiin peittelemään väitettyä järjestelyä, siitä, että hän osallistuisi korruptioon käyttäessään poliittista vaikutusvaltaansa;
D.	ottaa huomioon, että Fulvio Martusciellon väitetään myös aktiivisesti osallistuneen Huawein etujen edistämiseen mahdollisesti osana väitettyä korruptiojärjestelyä esittämällä unionin kilpailupolitiikkaa koskevaan päätöslauselmaluonnokseen tarkistuksia, joiden muotoilu näyttää olevan Huawein edun mukainen ja jotka laadittiin tammikuun 2021 ja maaliskuun 2021 välisenä aikana (eli samoihin aikoihin johdanto-osan C kappaleessa tarkoitetun kirjeen laatimisen ja levittämisen kanssa), ja helpottamalla vaalipiiristään kotoisin olevien opiskelijoiden osallistumista Huawei Academy -ohjelmaan saadakseen ääniä, joiden turvin hänet valittaisiin uudelleen parlamenttiin;
[bookmark: _Hlk223949297]E.	ottaa huomioon, että Fulvio Martusciello valittiin uudelleen Euroopan parlamenttiin kesäkuussa 2024 pidetyissä EU-vaaleissa, joten hän oli Euroopan parlamentin jäsen väitetyn rikoksen tekohetkellä;
F.	ottaa huomioon, että parlamenttia ei voida rinnastaa tuomioistuimeen eikä parlamentin jäsentä voida pitää koskemattomuuden pidättämistä koskevassa menettelyssä ”syytettynä”[footnoteRef:3]; [3:  	Unionin yleisen tuomioistuimen tuomio 30.4.2019, Briois v. parlamentti, T-214/18, ECLI:EU:T:2019:266.] 

G.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 määrätyn parlamentaarisen koskemattomuuden tarkoituksena on suojella parlamenttia ja sen jäseniä oikeudenkäynneiltä, jotka liittyvät toimintaan, jota harjoitetaan hoidettaessa parlamentin jäsenten tehtäviä ja jota ei voida erottaa kyseisistä tehtävistä;
H.	ottaa huomioon, että parlamentin työjärjestyksen 5 artiklan 2 kohdan mukaan parlamentaarinen koskemattomuus ei ole jäsenen henkilökohtainen erioikeus vaan tae koko parlamentin ja sen jäsenten riippumattomuudesta;
I.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa määrätään, että Euroopan parlamentin jäseniä ei voida alistaa tutkittavaksi, pidättää tai haastaa oikeuteen heidän tehtäviään hoitaessaan ilmaisemiensa mielipiteiden tai äänestystensä perusteella; toteaa, että väitetty rikos ei koske kyseisessä pöytäkirjassa olevassa 8 artiklassa tarkoitettua, Fulvio Martusciellon tehtäviään hoitaessaan ilmaisemaa mielipidettä tai äänestystä;
J.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevan 9 artiklan ensimmäisen kohdan b alakohdassa määrätään, että Euroopan parlamentin istuntojen ajan sen jäsenillä on toisen jäsenvaltion alueella vapaudenriistoa koskeva koskemattomuus sekä lainkäytöllinen koskemattomuus;
[bookmark: _Hlk228970940]K.	ottaa huomioon, että tutkinta koski monia henkilöitä, ei pelkästään Fulvio Martuscielloa; toteaa, että Fulvio Martusciellon koskemattomuuden pidättämistä koskeva pyyntö näyttää perustuvan laajempaan väitettyjä korruptiokäytäntöjä koskevaan tutkintaan eikä se vaikuta kohdistuvan hänen poliittiseen toimintaansa; toteaa, että parlamentti ei ole löytänyt todisteita fumus persecutionis -tilanteesta, eli ei vaikuta siltä, että oikeusmenettelyn tarkoituksena olisi vahingoittaa Fulvio Martusciellon poliittista toimintaa Euroopan parlamentin jäsenenä ja siten parlamentin riippumattomuutta;
[bookmark: _Hlk223949317]1.	päättää pidättää Fulvio Martusciellon koskemattomuuden;
2.	kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Belgian kuningaskunnan toimivaltaiselle viranomaiselle ja Fulvio Martusciellolle.

